బతఖ్ మియాన్

బతఖ్ మియాన్ అన్సారీ () గాంధీజీని విషప్రయోగం నుండి కాపాడిన ఒక వంటవాడు. ఇతను అప్పటికి బిహార్‌లోని మోతిహారీలో గల నీలిపొలంలో వంటవాడిగా ఉండేవాడు. ఈ సంఘటన తరువాత అతను పనిలో నుండి తీసివేయబడి, చెరసాలలో చిత్రహింసలకు గురి చేయబడి, కుటుంబంతో సహా ఊరి నుండి తరిమివేయబడ్డాడు.

సంఘటన
1911లో చంపారణ్ నీలిమందు పొలాల్లోని పనివారిపై జరుగుతున్న శ్రమదోపిడీ మీద పోరాడడానికి మహాత్మా గాంధీ అక్కడికి వచ్చారు. అప్పుడు ఆ పొలాలు ఉన్న ఎస్టేటుకు మేనేజర్‌గా ఉన్న ఎర్విన్ ఒక రాత్రి గాంధీజీని భోజనానికి పిలిచాడు. ఆ భోజన సమయంలో ఒక గ్లాసు పాలల్లో విషం కలిపి గాంధీజీకి ఇవ్వవలసిందిగా తన వంటవాడు బతఖ్‌ మియాన్‌ని ఇతను ఆదేశించాడు. బతఖ్ ఈ విషయాన్ని రాజేంద్రప్రసాద్ దగ్గర బయటపెట్టడంతో గాంధీజీ తప్పించుకున్నారు. ఆ తరువాత అతను తన చంపారణ్ సత్యాగ్రహాన్ని కొనసాగించారు. ఈ సంఘటన తరువాత మేనేజరు, బతఖ్‌ను చిత్రహింసలకు గురి చేసి, అతని ఇల్లూ, ఆస్తిపాస్తులు లాక్కుని, కుటుంబంతో సహా ఊరు వదిలి వెళ్ళిపోయేలా చేసాడు.

స్వాతంత్ర్యానంతరం
1950లో రాజేంద్రప్రసాద్ రాష్ట్రపతిగా మోతిహారీకి వచ్చినప్పుడు అతని దగ్గర్లో గుమిగూడిన జనంలో ఉన్న బతఖ్‌ను అతను గుర్తుపట్టి అందరి మధ్యలో నాటి సంఘటన చెప్పడంతో విషయం వెలుగులోకి వచ్చింది.  భరతజాతి తరఫున బతఖ్‌కు 24 ఎకరాలు ఇవ్వవలసిందిగా అతను నాడు రాష్ట్రపతి హోదాలో ఆదేశించారు. ఐతే అతనికి రావలసిన దాన్లో ఆరు ఎకరాలే మంజూరు అవ్వగా, అందులోని ఐదు ఎకరాలు పక్కన ఉన్న నదిలో కలిసిపోయింది. 2010లో ఈ విషయంపై నాటి రాష్ట్రపతి ప్రతిభా పాటిల్ కలుగజేసుకున్నప్పటికీ, 2023 నాటికి బతఖ్‌కు అందవలసిన భూమి అతని వారసులకి ఇంకా అందలేదు. 

బతఖ్ మియాన్ 1957లో మరణించాడు.

మూలాలు

వెలుపలి లంకెలు
భారతీయ సంస్కృతి ప్రభుత్వ లంకెలో బతఖ్ మియాఁ గురించిన విశేషాలు
ఆజాదీ కా అమృత్ మహోత్సవ్ ప్రభుత్వ లంకెలో బతఖ్ మియాఁ గురించిన వివరాలు
వర్గం:బీహార్ చరిత్ర
వర్గం:భారతదేశంలో బ్రిటిషు పాలన
వర్గం:1917 సంఘటనలు
వర్గం:బీహార్ స్వాతంత్ర్య సమర యోధులు
వర్గం:ముస్లిం స్వాతంత్ర్య సమరయోధులు